Αδερφοί Κοέν

Οι αδερφοί Τζόελ Κοέν (γενν. 29 Νοεμβρίου 1954) και Ίθαν Κοέν (γενν. 21 Σεπτεμβρίου 1957) είναι Αμερικάνοι σκηνοθέτες γνωστοί στο ευρύ κοινό ως αδερφοί Κοέν.

 Βιογραφικά 
Κατάγονται από την Μινεσότα των ΗΠΑ και είναι εβραϊκής καταγωγής. Ο Τζόελ έχει σπουδάσει κινηματογράφο και τηλεόραση στο πανεπιστήμιο της Νέας Υόρκης και ο Ίθαν Φιλοσοφία στο Πρίνστον.
Πριν ξεκινήσουν δειλά το 1984 την σκηνοθετική καριέρα τους ήταν οι ίδιοι παθιασμένοι κινηματογραφόφιλοι και είχαν εργαστεί περιστασιακά σε δευτερεύουσας σημασίας δουλειές σε χαμηλού κόστους κινηματογραφικές παραγωγές.

Δεν απασχολούν τα media με τη προσωπική τους ζωή. Σήμερα ζουν στη Νέα Υόρκη. Ο Τζόελ είναι παντρεμένος με την ηθοποιό Φράνσις ΜακΝτόρμαντ και ο Ίθαν με την μοντέρ των ταινιών  τους, Τρίσια Κουκ.

 Γενικά 
Οι αδερφοί Κοέν γράφουν, σκηνοθετούν και κάνουν την παραγωγή των ταινιών τους από κοινού αν και μέχρι πρόσφατα ο Τζόελ είχε περισσότερο την ευθύνη της σκηνοθεσίας και ο Ίθαν της παραγωγής. Είναι γνωστοί στο χώρο του κινηματογράφου σαν ο «δικέφαλος σκηνοθέτης» καθώς έχουν ακριβώς τις ίδιες απόψεις για την υλοποίηση των ταινιών και παραδειγματική συνεργασία.

Στις ταινίες τους αρκετά συχνά υπάρχουν ονειρικά και υπερ-ρεαλιστικά στοιχεία ενώ διαφοροποιούνται και σεναριακά από τις κατεστημένες κινηματογραφικές αντιλήψεις του Χόλιγουντ καθώς οι ήρωες τους δεν είναι ωραιοποιημένοι χαρακτήρες, δεν έχουν ιδιαίτερες ηθικές αναστολές (αντί-ήρωες) και εμπλέκονται σε περίεργες ιστορίες με πολλές αντιφάσεις και ανατροπές. 
Έχουν έντονες επιρροές από το Φιλμ νουάρ και γενικά το κλασσικό κινηματογράφο αλλά και την αισθητική των κόμικς.  
Το κινηματογραφικό είδος που τους ταιριάζει περισσότερο είναι η μαύρη κωμωδία.

Ιδιαίτερο χαρακτηριστικό του σκηνοθετικού διδύμου είναι ότι επιλέγουν συχνά τους ίδιους ηθοποιούς για τις ταινίες τους. Ενδεικτικά ο Τζορτζ Κλούνεϊ έχει παίξει σε 3 ταινίες τους, ο Τζεφ Μπρίτζες σε 2, ο Στιβ Μπουσέμι σε 6, ο Τζον Γκούντμαν σε 5, ο Τζον Τουρτούρο σε 4.

Οι αδερφοί Κοέν θεωρούνται σήμερα καταξιωμένοι στο παγκόσμιο κινηματογραφικό στερέωμα στην κατηγορία cinefil αλλά και όχι μόνο με σημαντικές εμπορικές επιτυχίες όπως τα Καμιά Πατρίδα για τους Μελλοθάνατους (εισπράξεις 162 εκατομμύρια δολάρια) και το Καυτό Απόρρητο (163 εκατομμύρια). Το μοναδικό κινηματογραφικό στυλ των αδελφών Κοέν έχει δημιουργήσει πολλούς φανατικούς θαυμαστές των ταινιών τους. 
Πολλά είναι τα βραβεία, οι διακρίσεις και οι υποψηφιότητες που έχουν κερδίσει από το 1991 μέχρι σήμερα με σημαντικότερα τα:

 Βραβεύσεις 
 Βραβείο Καλύτερη ταινίας στα Όσκαρ για την ταινία Καμιά Πατρίδα για τους Μελλοθάνατους, 2007
 Βραβείο Σκηνοθεσίας στα Όσκαρ για την ταινία Καμιά Πατρίδα για τους Μελλοθάνατους, 2007
 Βραβείο Καλύτερου Σεναρίου στα Όσκαρ για την ταινία Φάργκο, 1996
 Χρυσός Φοίνικας για το Μπάρτον Φινκ, Διεθνές Φεστιβάλ Κινηματογράφου Καννών, 1991
 Καλύτερου σκηνοθέτη για το Φάργκο, Διεθνές Φεστιβάλ Κινηματογράφου Καννών, 1996
 Καλύτερου σκηνοθέτη για το Blood Simple, Βραβεία Independent Spirit του 1986
 Καλύτερου σκηνοθέτη για το The Man Who Wasn't There μαζί με τον Ντέιβιντ Λιντς για το Οδός Μαλχόλαντ, Διεθνές Φεστιβάλ Κινηματογράφου Καννών,  2001

 Φιλμογραφία 
 1984 Μόνο Αίμα (Blood Simple)
 1987 Αριζόνα Τζούνιορ (Raising Arizona)
 1990 Το πέρασμα του Μίλερ (Miller's Crossing)
 1991 Μπάρτον Φινκ (Barton Fink)
 1994 Ο κύριος Χούλα Χουπ (The Hudsucker Proxy)
 1996 Φάργκο (Fargo)
 1998 Ο μεγάλος Λεμπόφσκι (The Big Lebowski)
 2000 Ω αδελφέ, πού είσαι; (Ο Brother, Where Art Thou?)
 2001 Ο άνθρωπος που δεν ήταν εκεί (The Man Who Wasn't There)
 2003 Αβάσταχτη γοητεία (Intolerable Cruelty)
 2004 Η συμμορία των πέντε (The Ladykillers)
 2007 Καμιά πατρίδα για τους μελλοθάνατους (No Country for Old Men)
 2008 Καυτό απόρρητο (Burn After Reading)
 2009 Ενας σοβαρός άνθρωπος (A Serious Man)
 2010 Αληθινό θράσος (True Grit)
 2013 Inside Llewyn Davis
 2016 Χαίρε, Καίσαρ! (Hail, Caesar!)
2018 Η μπαλάντα του Μπάστερ Σκραγκς (The Ballad of Buster Scruggs'')

 Παραπομπές 

 Εξωτερικοί σύνδεσμοι 
 Τζόελ Κοέν στο IMDb 
 Ίθαν Κοέν στο IMDb 

Κατηγορία:Αμερικανοί σκηνοθέτες
Κατηγορία:Αμερικανοί σεναριογράφοι
Κατηγορία:Αμερικανοί παραγωγοί ταινιών
Κατηγορία:Βραβευμένοι με Χρυσή Σφαίρα
Κατηγορία:Αμερικανοεβραίοι
Κατηγορία:Βραβευμένοι με BAFTA
Κατηγορία:Βραβευμένοι με Όσκαρ Καλύτερης Σκηνοθεσίας
Κατηγορία:Παραγωγοί που κέρδισαν Όσκαρ Καλύτερης Ταινίας